Document ID: /roh_data/filtered/fineweb-2-filterrobots_roh.jsonl.gz/71830

Cunzunt en la stagiun da grippa sa mussa la mancanza. I mancan medicaments per uffants, sco per exempel sirup che sbassa la fevra. Dentant era da quels che sbassan la pressiun dal sang, medicaments per la psichiatria e cunter Parkinson.
Sin dumonda da SRF di l'Uffizi per il provediment economic dal pajais: «L'uffizi constatescha in augment da disturbis tar la furniziun, davart medischina d'impurtanza vitala. Sco i guarda ora vegni a dar dapli disturbis che anc il 2019.»
Sco sa gidan ils medis e las medias?
Tenor Philippe Luchsinger, president dals medis d'uffants e da chasa, empostan intgins gia sur sasez medicaments da l'exteriur. Ed ins stoppia sa gidar cun collegas e prender sez l'iniziativa. E Luchsinger appellescha a la populaziun da betg tegnair en reserva medicaments.
Actualmain mancan 77 preparats «indispensabels»
A la Svizra mancan medicaments che l’Organisaziun mundiala da la sanadad WHO valitescha sco indispensabels, ha la «NZZ am Sonntag» rapportà ils 21 d'avust. Dapi lura è la situaziun anc sa pegiurada. Envers la «NZZ» ha Enea Martinelli, che mantegna ina banca da datas davart la mancanza da medicaments, tschantschà da 913 medicaments che mancan, in record.
Gravanta è la mancanza tar meds cunter dolur che cuntegnan opiats e che vegnan per exempel duvrads cunter cancer. Gia dapi la primavaira passada proveda la Confederaziun persunas grevamain malsaunas cun reservas obligatoricas. Il dumber da medicaments betg disponibels è sa dublegià entaifer da tschintg onns.
Bleras raschuns per mancanza
Sco Martinelli ha ditg envers SRF, dettia bleras raschuns: effects or dal passà da la pandemia, e dals lockdowns actuals en la China. Lura la guerra en l'Ucraina ed en general problems en la chadaina da furniziun. E mintgatant na manca betg il medicament, mabain in filter u il chartun per pachetar il medicament.